[Foto’s] Skote klap by betoging in PtaFoto: ANA. Die polisie moes vandag rubberkoeëls gebruik om skares uiteen te jaag tydens die optog in Pretoria uit protes teen die groot getal buitelanders in Suid-Afrika. Maroela Media het vroeër berig die polisie het gesê veiligheidsmaatreëls is getref om te verseker dat die optog vreedsaam verloop. Voorvalle van xenofobiese geweld het die afgelope paar weke in Rosettenville in Johannesburg asook in Mamelodi en Atteridgeville in Pretoria voorgekom. Verskeie huise is aan die brand gesteek en talle winkels is geplunder. Altesaam 42 verdagtes is intussen in verband met hierdie voorvalle in hegtenis geneem. ŉ Groot groep betogers het in Pretoria-Wes se rigting beweeg, ŉ deel van die stad wat grootliks deur buitelanders bewoon word (hoofsaaklik van Pakistan en Somalië). Vroeër vandag is talle besighede wat deur buitelanders besit word, geplunder en aan die brand gesteek. Sewe mense is in hegtenis geneem in verband met die plundery. Ná die rubberkoeëls afgevuur is, het die skare enkele oomblikke uitmekaar gespat, maar blitsig weer hul optog voortgesit nadat hulle met die polisie gesels het. ŉ Groot groep buitelanders het intussen ook ‘n groep gevorm en dit het tot ŉ konfrontasie gelei tussen die twee groepe. Albei groepe het wapens soos bakstene, stokke en knuppels by hulle gehad. Die polisie het vinnig opgetree en tussenbeide getree. ŉ Polisiehelikopter was ook in die lug te sien. Een buitelander het op die polisie geskree terwyl beamptes ŉ stok by hom afgevat het. “Ons sal mekaar doodmaak vandag as dit is hoekom julle hier is. Dit is ons huis en ons besighede dié en ons sal dit met ons lewe verdedig. Julle het ons al te lank uitgebuit. Ons is nie meer bang nie!” Die polisie het vas bly staan tussen die twee groepe terwyl beledigings heen en weer geskree is. Een Suid-Afrikaner het geskree: “Gaan terug na julle tuislande toe. Julle is peste en rotte, gaan weg – ons het julle nie in die land nodig nie. Ons sal julle nou doodmaak. Voertsek.” Pres. Jacob Zuma het ook vandag ŉ beroep op optoggangers gedoen om nie gewelddadig te raak nie. “Die situasie het baie ernstiger geraak in die lig van die huidige dreigemente van geweld en voorvalle van intimidasie en vernietiging van eiendom wat op buitelanders in Suid-Afrika gemik is,” het die presidensie in ŉ verklaring gesê.